שו"ת רשב"ץ (תשב"ץ)/חלק ג/קנג
שאלה קנג:

עוד שאלת מלמד תינוקות אם הוא חייב לפרוע מס המלך ושאר עולי המלכות המוטלי' על הצבור או הוא פטור כדין תלמיד חכם:

תשובה:
הצבור חייבים להושיב מלמדי תינוקות ביניהם מתקנת יהושע בן גמלא כמו שנז' בפ' לא יחפור (כ"א ע"א) וכל עיר שאין בה מ"ת מחריבין אותה כמו שהוזכר בפ' כל כתבי (קי"ט ע"ב) וכיון שחובה זו מוטלת על הצבור להושיב מ"ת כמו שהיא חובה עליהם להעמיד ש"ץ להוציא הרבי' ידי חובתן לכל דבר שבקדוש' א"כ מאותו דין שהחזן פטור אע"פ שמדין ת"ח לא הי' פטור אם לא הי' ש"ץ.
מאותו דין עצמו המלמד פטור ואין חיוב עליו בזה אא"כ יש מלמד תינוקות אחר ואין בעיר כ"ה תינוקות שיכולין בני העיר לומר לו די לנו במלמד אחד אבל אם אין שם אלא מלמד אחד או היו התינוקו' יותר מכ"ה וצריכין להושיב מלמד אחר מן הדין או ריש דוכנא לסייע המלמד אותו דוכנא או המלמד פטורין שהרי אמרו בפרק לא יחפור (שם) דאי איכא ארבעין.
מותבינן ריש דוכנא ומסייעא לי' ממתא וכיון דריש דוכנא מסייעין לי' ממתא כ"ש שהוא פטור מחיוב המלכות המוטלי' על הצבור.
ואי ריש דוכנא פטור כ"ש המלמד עצמו שהוא העיקר.
ובאמת לא נזכר בגמ' אלא לענין שכירות שאם שכרו הצבור מלמד תינוקות סתם אין יכולין לחייבו ללמד יותר מכ"ה כמי ששוכר פועל למלאכ' קלה שאינו יכול לתת לו מלאכה כבדה ואם הם יותר מכ"ה עד מ' אינו יכול לומר להם שכרו מלמד אחר אלא יושיבו ריש דוכנא לסייעו והם יפרעו שכרו.
מ"מ נוכל ללמוד מכאן שכיון שהוא פועל שלהם שאין מוטל עליו עול המלכות כמו שנפל המנהג שאין מוטל עול המלכו' על הש"ץ.
ואע"פ שבגמרא (ב"ב ח' ע"א) לא נזכר פטור אלא לת"ח אין משם ראיה לחייב למ"ת שהם לא הוצרכו להזכיר אלא ת"ח שהוא פטור מן הדין אף אם אין הצבור צריכי' לו כגון שיש הרבה ת"ח באותו מקום שכולם פטורי' אפי' יש להם ממון הרבה אבל מ"ת שהצבור צריכים לו ואם אינו בעיר חייבי' לטרוח ולהביאו אצלם איך יתחייב במס שהוא מוטל עליהם והלא ש"ץ בלי ספק פטור הוא שאם לא היה ספוק ביד הצבור להושיב ביניהם חכם וש"ץ הי' קודם ש"ץ לחכם כמ"ש הרא"ש ז"ל בתשוב' לפי שתפלת הצבור דבר קשה הוא להתבטל ואם ש"ץ הוא פטור מזה הטעם כ"ש מ"ת שהרי אמרו בפ' כל כתבי כל עיר שאין בה מלמד תינוק' מחריבין אותה ומפני שלא נזכר בגמרא בפירוש לא נחייבם והרי הרמב"ם ז"ל לא הזכיר דריש דוכנא מסייעין ליה ממתא לפי שהוא דבר פשוט כיון שחייבין להושיבו ובדברים הפשוטים אם לא נזכרו ילמד סתום מן המפורש: